Bruselj, 27.1.2005

KOM(2005) 18 končno

Predlog za

SKLEP SVETA

o podaljšanju obdobja izvajanja ukrepov iz Sklepa 2002/148/ES o sklenitvi posvetovanj z Zimbabvejem po členu 96 Partnerskega sporazuma AKP-ES.

(predložena s strani Komisije)

OBRAZLOŽITVENI MEMORANDUM

1. 18. februarja 2002 je Svet Evropske unije sklenil sprejeti „ustrezne ukrepe“ proti Zimbabveju[1] po sklenitvi posvetovanj, ki so potekala v skladu s členom 96 Partnerskega sporazuma AKP-ES[2]. Ti ukrepi so vključevali odložitev financiranja proračunske podpore in podpore projektom ter odložitev podpisa 9. nacionalnega indikativnega programa Evropskega razvojnega sklada, izrecno pa niso zadevali prispevkov za dejavnosti humanitarne narave in projektov neposredne podpore prebivalstvu, zlasti tistih v socialnih sektorjih, na področju demokratizacije, spoštovanja človekovih pravic in pravne države. Vključevali so tudi odložitev izvajanja člena 12 Priloge 2 k Partnerskem sporazumu AKP-EU glede tekočih plačil in pretoka kapitala, v kolikor je bilo potrebno za izvajanje nadaljnjih omejevalnih ukrepov in zlasti za zamrznitev sredstev.

2. Navedeni razlog za uvedbo teh ukrepov so bile hude kršitve človekovih pravic, svobode mnenja, združevanja in mirnega zborovanja. Bolj neposreden razlog pa so bili poskusi vlade Zimbabveja, da se preprečijo svobodne in poštene volitve, predvsem z zavračanjem dostopa mednarodnim opazovalcem volitev in medijem.

3. V skladu s členom 2(3) Sklepa z dne 18. februarja 2002 se ukrepi uporabljajo za obdobje dvanajstih mesecev. V skladu z isto določbo bodo ti ukrepi preklicani, ko bodo zavladale razmere, ki zagotavljajo spoštovanje človekovih pravic, demokratičnih načel in pravne države.

4. Dvakrat, to je 18. februarja 2003[3] in 19. februarja 2004[4], je Svet ob upoštevanju, da vlada Zimbabveja še naprej krši bistvene elemente iz člena 9 Partnerskega sporazuma AKP-ES, in da pogoji v tej državi ne zagotavljajo spoštovanja človekovih pravic, demokratičnih načel in pravne države, sklenil za dve dodatni 12-mesečni obdobji do 20. februarja 2004 oziroma 20. februarja 2005 podaljšati ustrezne ukrepe proti Zimbabveju.

5. Pri petih vprašanjih iz posvetovanj, določenih v členu 96, od februarja 2004 ni bilo napredka in ne zavez vlade Zimbabveja za izboljšanje stanja ali pripravljenosti za sprejem „meril“ glede zgoraj navedenih temeljnih vprašanj, kot so zbliževalne točke za ustvarjalen dialog kot konkretni ukrepi za merjenje napredka. Nasprotno je sedanje stanje v Zimbabveju še naprej zelo zaskrbljujoče in več poročil vodij misij[5] v Harareju je podalo podrobne podatke o nespremenjenem stanju ter celo poslabšanju stanja na nekaterih področjih.

6. Prenehanje veljavnosti tekočega obdobja izvajanja pa nastopi samo en mesec pred prihajajočimi parlamentarnimi volitvami[6]. To dejstvo bi upravičilo odložitev sprejetja kakršnega koli stališča EU o tej vsebini do obdobja po volitvah. Tako bi pridobili čas, da se stališče EU pregleda na podlagi poglobljene ocene stanja po volitvah, in da se v primeru, da razmere to zahtevajo, ponovno začnejo posvetovanja z vlado Zimbabveja.

7. Glede na to, da ni napredka in zavez vlade Zimbabveja, bi bil odlog za nadaljnjih 12 mesecev upravičen kakor v prejšnjih presojah leta 2003 in 2004. Glede na parlamentarne volitve pa se predlaga, da se izvajanje Sklepa Sveta podaljša za nadaljnje obdobje, ki se konča 31. julija 2005. Ker predlagani sklep zadeva samo časovno podaljšanje obstoječih ustreznih ukrepov brez kakršne koli spremembe vsebine, ni treba ponovno začeti posvetovanj z Republiko Zimbabve v skladu s členom 96 Partnerskega sporazuma AKP-EU.

8. Sklep je treba nenehno pregledovati in ukrepe preklicati, ko bodo zavladale razmere, ki zagotavljajo spoštovanje človekovih pravic, demokratičnih načel in pravne države.

Predlog za

SKLEP SVETA

o podaljšanju obdobja izvajanja ukrepov iz Sklepa 2002/148/ES o sklenitvi posvetovanj z Zimbabvejem po členu 96 Partnerskega sporazuma AKP-ES.

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti drugega pododstavka člena 300(2) Pogodbe,

ob upoštevanju Notranjega sporazuma o ukrepih, ki jih je treba sprejeti, in o postopkih, ki jih je treba upoštevati pri izvajanju Partnerskega sporazuma AKP-ES, podpisanega v Cotonouju dne 23. junija 2000[7], kakor se je začel začasno uporabljati s Sklepom 2000/771/ES predstavnikov vlad držav članic z dne 18. septembra 2000[8], in zlasti člena 3 Sklepa,

ob upoštevanju predloga Komisije,

ob upoštevanju naslednjega:

(1) S Sklepom Sveta 2002/148/ES[9] so se posvetovanja z Zimbabvejem v skladu s členom 96(2)(c) Partnerskega sporazuma AKP-ES zaključila in sprejeti so bili ustrezni ukrepi, kakor je določeno v prilogi k temu sklepu.

(2) S Sklepom 2004/157/ES[10] se je izvajanje ukrepov iz člena 2 Sklepa 2002/148/ES, ki je bilo s členom 1 Sklepa 2003/112/ES[11] podaljšano do 20. februarja 2004, podaljšalo za obdobje naslednjih 12 mesecev. V skladu s členom 1 Sklepa 2004/157/ES bodo ukrepi prenehali veljati 20. februarja 2005.

(3) Bistvene elemente, navedene v členu 9 Partnerskega sporazuma AKP-ES, vlada Zimbabveja še naprej krši in sedanje razmere v Zimbabveju ne zagotavljajo spoštovanja človekovih pravic, demokratičnih načel in pravne države.

(4) Obdobje izvajanja ukrepov je treba zato podaljšati –

SKLENIL:

Člen 1

Izvajanje ukrepov iz člena 2 Sklepa 2002/148/ES, ki je bilo podaljšano do 20. februarja 2004 s členom 1 Sklepa 2003/112/ES in do 20. februarja 2005 s členom 1 Sklepa 2004/157/ES, se podaljša do 31. julija 2005. Nenehno se jih preverja.

Pismo iz priloge k temu sklepu se naslovi na predsednika Zimbabveja.

Člen 2

Ta sklep začne veljati na dan objave v Uradnem listu Evropskih skupnosti.

V Bruslju,

Za Svet

Predsednik

PRILOGA

Bruselj,

PISMO PREDSEDNIKU ZIMBABVEJA

Evropska unija pripisuje določbam člena 9 Partnerskega sporazuma AKP-ES izreden pomen. Spoštovanje človekovih pravic, demokratičnih ustanov in pravne države, ki so bistveni elementi Partnerskega sporazuma, so osnova naših odnosov.

S pismom z dne 19. februarja 2002 vas je Evropska unija obvestila o svojem sklepu o sklenitvi posvetovanj, ki so potekala v skladu s členom 96 Partnerskega sporazuma AKP-ES, in o sprejetju nekaterih „ustreznih ukrepov“ v smislu člena 96(2)(c) tega sporazuma.

S pismoma z dne 19. februarja 2003 in 19. februarja 2004 vas je Evropska unija obvestila o svojih sklepih, da ne bo preklicala izvajanja „ustreznih ukrepov“, in da bo podaljšala obdobje izvajanja do 20. februarja 2004 oziroma do 20. februarja 2005.

Danes, po 12 mesecih, Evropska unija meni, da se demokratična načela v Zimbabveju še ne upoštevajo, in da vlada Zimbabveja ni dosegla napredka na petih področjih, obravnavanih v Sklepu Sveta z dne 18. februarja 2002 (konec politično spodbujenega nasilja, svobodne in poštene volitve, svoboda medijev, neodvisnost sodstva, konec nezakonitih zasedb).

Glede na zgoraj navedeno Evropska unija meni, da ustreznih ukrepov ne more preklicati, in je tako sklenila podaljšati obdobje njihovega izvajanja do obdobja po parlamentarnih volitvah v vaši državi, ki so predvidene marca 2005.

Evropska unija bi rada poudarila, da največji pomen pripisuje izvedbi svobodnih in poštenih parlamentarnih volitev, in tako upa, da boste vi in vaša vlada storili vse, kar je mogoče za zagotovitev splošnega volilnega okolja, ki spodbuja izvedbo svobodnih in poštenih volitev. To bi omogočilo vzpostavitev dialoga na podlagi Partnerskega sporazuma AKP-ES, kar bi lahko vodilo do odprave odložitve podpisa 9. nacionalnega indikativnega programa Evropskega razvojnega sklada za Zimbabve, in s tem omogočilo ponovno vzpostavitev vseh elementov sodelovanja v bližnji prihodnosti.

S spoštovanjem,

Za Komisijo Za Svet

[1] Prim. Sklep Sveta 2002/148/ES (UL ES 50/64, 21.2.2002). Poleg tega (glej sklepe Sveta za splošne zadeve z dne 18. februarja 2002) je Svet sprejel tudi usmerjene sankcije SZVP (skupno stališče Sveta 2002/145/SZVP in Uredba Sveta (ES) št. 310/2002 o nekaterih omejevalnih ukrepih glede Zimbabveja; UL ES 50/1-12).

[2] Posvetovanja iz člena 96 so se začela z namenom, da bi se dogovorili o ukrepih, ki naj jih sprejme vlada Zimbabveja za izboljšanje stanja zlasti glede petih vprašanj (konec vse uradne strpnosti do političnega nasilja; čim prejšnje povabilo mednarodnim partnerjem za podporo in opazovanje prihodnjih volitev in popolni dostop v ta namen; zaščita svobode javnih občil; neodvisnost sodstva in spoštovanje odločitev sodstva ter konec nezakonite zasedbe posesti).

[3] UL EU, L 46, z dne 20.2.2003, str. 25.

[4] UL EU, L 50, z dne 20.2.2004, str. 60.

[5] Prim. poročilo vodje misije z dne 25.5.2004 o humanitarnih razmerah, poročilo vodje misije z dne 25.5.2004 o volitvah v Zimbabveju, poročilo vodje misije z dne 3.9.2004 o stališču, ki naj bi ga sprejela EU glede na prihajajoče dogodke v Zimbabveju, in poročilo vodje misije z dne 2.12.2004 o zakonu Zimbabveja o nevladnih organizacijah.

[6] Parlamentarne volitve so načrtovane za marec 2005, vendar zaenkrat uradno še niso bile napovedane.

[7] UL L 317, 15. 12. 2000, str. 376.

[8] UL L 317, 15.12.2000, str. 375.

[9] UL L 50, 21.2.2002, str. 64.

[10] UL L 50, 20.2.2004, str. 60.

[11] UL L 46, 20.2.2003, str. 25.